Hovedperson i DR2-program er lagt så meget for had, at han er gået under jorden

Efter udsendelsen ’DR2 undersøger: Pusher Street’ er hovedpersonen – en hashhandler på gaden – blevet lagt for had i miljøet.

I programmet forklarede pusheren, der er maskeret under hele udsendelsen, og hvis stemme er blevet forvrænget, sig bredt om diverse emner, der er relateret til den verdensberømte hashgade.

Pusheren forklarede, hvordan handlen foregik. Han beskrev sit forhold til medlemmer af HA, som han omtalte i rosende vendinger – ligesom han erkendte, at han ’nok havde købt en skive eller to’ – altså hashplader – af HA-medlemmer.

Efterfølgende er pusheren blevet mål for massivt had fra miljøet i og omkring Pusherstreet. Det bekræfter en række kilder uafhængigt af hinanden over for Ekstra Bladet.

Truslerne er af ganske alvorlig karakter; der er bl.a. tale om dødstrusler.

I foråret gennemførte politiet en koordineret aktion – kaldet Operation Nordlys – rettet mod hashhandlen i og til Pusherstreet. Her blev over 80 personer anholdt. Blandt dem HA’eren Michael Brokside, der natten efter anholdelsen tog sit liv i en celle på Politigårdens Fængsel.



Se mere video på localeyes.dk

76 personer tiltalt

Det juridiske efterspil er netop nu så småt ved at rulle i gang. Her er 76 personer tiltalt i syv forskellige retssager. Fem af retssagerne kører, mens de to sidste et sat til at begynde i denne uge.

Og det er især de fængslede, der er vrede over tv-programmet, lyder det. For set i lyset af retssagerne blev tv-programmet sendt på et rigtigt dårligt tidspunkt.

I løbet af programmet afbryder en anden hashhandler fra Pusherstreet også optagelserne, fordi han mener, at det er forkert, at hovedpersonen medvirker i dokumentaren.

Viste hashhandel

Flere af optagelserne i programmet viste den maskerede pusher ’på arbejde’ i sin hashbod, hvor han med en tang klippede hash og solgte det til forskellige kunder.

I programmet bekræftede han også, at hashhandlerne i Pusherstreet samlede penge sammen i en kasse kaldet ’aktionskassen’, hvor pengene blev brugt til forbedringer og byggerier rundt om på Christiania.

Børneinstitutioner, kloakering og vejbelægning er blandt de projekter, der har modtaget penge fra omtalte kasse. I programmet sammenlignede den maskerede pusher ’aktionskassen’ med, at der var tale om en slags brugsleje.

Pusherpengene er en varm kartoffel, da forskellige kræfter, der kæmper for en lovliggørelse af Christiania, forsøger at distancere Pusherstreet fra det resterende Christiania.

Den maskerede pusher bekræftede også, at der bliver omsat for 2,5 millioner kroner om dagen.

– Det kan sgu godt være meget rigtigt, sagde han.

Politiet: Ingen kommentar

Politikommissær Steffen Th. Steffensen fra Task Force Pusherstreet i Københavns Politi ønsker hverken at be- eller afkræfte historien om, at den maskerede pusher får dødstrusler.

– Jeg har ingen kommentarer til det, siger han.

Pusheren, der medvirkede i programmet, og som var meget etableret i miljøet, er siden blevet smidt ud af Pusherstreet, og hans bod blev i fredags revet ned. Han er nu gået under jorden, fortæller kilderne.